
Tömeg

A tavaszi konferenciára beadott pályamunkám egy, a főiskola alatt érődött sorozatomnak mondhatni befejező darabja. Ez a sorozat a "Tömeg". 
Az alkotások a tömegábrázolás egyfajta sajátos szemléletét mutatják. A festménynek nincs határa; minden irányba a végtelenségig folytatható, akárcsak Jackson Pollock munkái. Ez a tér különleges kezelésével van elérve. Első látásra a szem rögtön térnek látja a képen azt, ami valójában nem is az. Itt nem teljességgel csupán optikai csalódásról van szó – de nyilván az is közrejátszik. Második nézésre, amikor már az eszünkkel vizsgáljuk a képet, akkor fedezzük fel, hogy itt a tér csupán illúzió, amit a tömeg hív életre, a sokaság. A kép sík, a rajta lévő „tér” is (szándékosan) sík. Térbeliségnek sokkal inkább értelmezhető a rajta lévő festék mennyisége, de ez már csak szakavatott szemeknek tűnik fel – mert a kép behúz, méretétől és témájától fogva. A témát a napraforgó magok rendszerének vizsgálata adta, melyből fokozatosan alakult ki a tömeggel való foglalkozás – rengeteg tanulmányt és kísérleti munkát kellett végezni ehhez. A magokból csak a legvégső stádiumban lettek „fejek”; használatának szükségességét rengeteg tényező indokolta.
A végső művek megszületéséhez azonban a tömeggel való operálás mellett egy másik fontos dolog is közrejátszott, ami a megfestésük technikai részét takarja: az akrillal való kísérletezés. Mennyit bír el az anyag? Hányszor lehet átfesteni? Majd, ezek után visszatörölni, visszamosni?
Mindezek a dolgok közrejátszanak a végeredményben. A kép igazi erejét onnan kapja, hogy keveredik benne a ratio és az irratio. Először van a tudatos komponálás, az előre elgondolt alkotási folyamat és erre, mint egy festékréteg úgy jön rá az ösztönszerűen használt festékanyag. És végül a kettő összecsiszolása, összemosása, melytől a hangsúlyok és egyensúlyok a helyükre kerülnek.
A mű adatai:
méret: 250x180cm, technika: akril és gaouche vásznon, készítése éve: 2012
Mű címe: "Magtömeg"



